text: La Ribera d'Ebre treballarà en la creació d'un oli gourmet
  El Consell Comarcal de la Ribera d'Ebre continua aquest 2017, i per setè any consecutiu, impulsant noves accions ocupacionals i de desenvolupament local a la comarca a través del projecte Ribera d'Ebre VIVA. La inversió per aquest any 2017 és de 340.000, lleugerament inferior a la del passat exercici. Entre les accions previstes destacat la creació i comercialització d'un nou oli gourmet. La tècnica de desenvolupament turístic, Mònica Sabaté, ha explicat que es tracta d'una iniciativa fruit del treball que s'ha realitzat en els darrers anys amb el sector.
  Pel que fa al vi, s'aprofundirà en l'estudi d'accés a nous mercats. Així, es farà una acció de mapeig de la distribució vitivinícola a l'àrea metropolitana de Barcelona. En l'àmbit comercial es continuarà amb la implementació del Pla de dinamització del sector que es va iniciar l'any passat. D'altra banda, la tècnica de prospecció empresarial, Montserrat Ramon, ha destacat que des de Ribera d'Ebre Viva també es reforçarà el dispositiu d'inserció sociolaboral amb una nova tècnica a l'equip, tallers monogràfics i accions formatives.
  El programa Ribera d'Ebre Viva rep el suport dels 14 ajuntaments de la comarca i l'EMD de la Serra d'Almos, 25 entitats públiques i privades i 176 empreses, un 13% més respecte a l'any passat. Foto EMILIO ZARAGOZA.